শরমনকে পুলিশ ভেবে ঘুষ দিতে গেলেন বাইক-যুবক
বিশাল পাণ্ড্যর ক্রাইম থ্রিলারে পুলিশের ভূমিকায় অভিনয় করছেন শরমন জোশী। 
একটি সিকোয়েন্সের শ্যুট চলছিল লোখন্ডওয়ালায়, যেখানে তিনি এবং আরেকজন অভিনেতা পুলিশের বেশে টহল দিচ্ছিলেন। হঠাৎ বাইকে চেপে তিন যুবক সেখানে চলে আসে। তারা বোঝেনি সেখানে শ্যুট চলছে। শরমন’কে দেখতেও পায়নি। সহ-অভিনেতাকে দেখে ভেবেছে, তিনজন বাইক চালাচ্ছে বলে পুলিশ তাদের ধরবে! সহকারীকে ঘুষ দিতে এগিয়েও যায় তারা! সকলে হাসাহাসি শুরু করতে বুঝতে পারে গোটা ব্যাপারটা সিনেমার সেট! শরমন বলেছেন, ‘‘আমি আবার ওদের এগিয়ে দিয়ে বললাম, ‘ট্রিপ্‌ল সিট যাচ্ছ যাও। আসল পুলি‌শ ধরলে কী করবে, সেটা ভেবে নিও’!’’
বিদ্যার ‘ওয়ান্টেড’ পোস্টারে আতঙ্কিত পরিচারিকা
নায়িকার ‘কহানি টু’র প্রচারের খাতিরে করা পোস্টার ছেয়ে গিয়েছে দেশের বিভিন্ন শহরে। সেটা দেখে নাকি রীতিমতো ঘাবড়ে গিয়েছেন বিদ্যা বালনের বাড়ির কাজের মহিলা! 
বিদ্যা কাজ থেকে ফেরার পর তাঁকে রাতের খাবার দিতে গিয়ে জিগ্যেসও করে বসেন, ‘‘দিদি, কোনও সমস্যা হয়েছে নাকি? পুলিশ কি আপনাকে খুঁজছে?’’ তিনি হয়তো বুঝতে পারেননি, ওটা বিদ্যার ছবির জন্য করা একটি বিশেষ লুক। সাধারণত ফেরার অপরাধীদের উদ্দেশে এ রকম পোস্টার জারি করা হয়! পরিচারিকা হয়তো সে জন্যই ভেবেছেন, কোনও খুনি কিংবা ডাকাতকে খাবার দিচ্ছেন তিনি!